Iets is aan die broei die vis gaan byt | Xplorio Gansbaai
Iets is aan die broei die vis gaan byt
Ek hoop my voorspelling is in die kol. Moet erken, daar is niks om dit te staaf nie, maar gegrond op wat in die verlede gebeur het (Mei/Junie/ Julie) is dit wel moontlik.
Onlangse bootvangste was niks om oor huistoe te skryf nie, daarvoor was die water te "deurmekaar". Hoewel heelwat van die regte wind (wes, suidwes en ook noordwes) gewaai en jy met baie moed see toe is, het die vis net nie gebyt nie. Al wat redelik beskikbaar was was hotties, PW's en roman. Oulywe het ook gesig gewys maar moet nog volstoom aan die gang kom. Ek dink die vis behoort binnekort te begin byt (opdaag?). Ek persoonlik dink dit sal nie meer lank wees nie. Dis 'n goeie plan om jou gereedskap intussen voor te berei. Sal dit nie aangenaam wees om te spook met 'n ordentlike geelbek of miskien 'n regte hardekoejawel snoek nie?
Vanaf einde Mei begin ons met iets nuuts in die hengelrubriek. Voor die aanvang van elke nuwe maand sal 'n opsomming verskyn van bootvangste wat in daardie spesifieke periode van toepassing is vir die jare (1999 [beperk] en 2000 tot 2014). Ek moet dit duidelik maak dat dit slegs vangste en geleenthede is waarby ek persoonlik betrokke was (kommersieel sowel as sport en ontspanning) en die verwysings sal korrek wees. Alle ondermaatvis is teruggeplaas. Statistieke sal verskil aangesien een skipper byv. op haaie mag konsentreer terwyl die ander hotties verkies -- dus is geen vangste werklik verteenwoordigend van 'n spesifieke vis nie.
My opsommings en gevolgtrekkings, hoewel dit nie kan beskou word, as sou die vangste in die toekoms weer so wees nie, sal wel 'n aanduiding gee van wat in daardie besonderse maand raakgeloop kán word. Onthou egter dat die weer altyd 'n effek op vangste sal hê. Alle sukses!